Hyd Internet 76 Views gst
GST
గౌహతి: గౌహ‌తి వేదిక‌గా 23వ జీఎస్టీ కౌన్సిల్ సమావేశం జిరిగింది. ఈ స‌మావేశం ముగిసిన తర్వాత కేంద్ర మంత్రి అరుణ్ జైట్లీ మీడియాతో మాట్లాడారు.ఈ సంద‌ర్బంగా ఆయ‌న మాట్లాడుతూ ఇక నుంచి హోటళ్లపై అయిదు శాతం జీఎస్టీ వసూల్ చేయనున్నామ‌ని, ఇక నుంచి ఏసీ, నాన్ ఏసీ రెస్టారెంట్లు ఈ శ్లాబ్‌లోకే వస్తాయని తెలిపారు. రెస్టారెంట్లకు ఐటీసీ బెనిఫిట్స్ ఏమీ ఉండవన్నారు. పాత రేట్ల మీద జీఎస్టీ వేయడం వల్ల కస్టమర్లకు అది భారంగా మారిందని జైట్లీ అన్నారు. ఇప్పటి వరకు రెస్టారెంట్లపై 18 శాతం జీఎస్టీ వసూల్‌ చేశారు. అయితే స్టార్‌ హోటళ్లకు మాత్రం పన్ను శ్లాబ్‌ మరోలా ఉంది. జీఎస్టీలో అత్యధిక పన్ను రేటు కలిగిన 28 శాతం శ్లాబులో ఇవాళ కొన్ని మార్పులు చేశారు. ఆ మార్పులను ఈనెల 15వ తేదీ నుంచి అమలు చేయనున్నట్లు జైట్లీ తెలిపారు. 28 శాతం శ్లాబ్ నుంచి 178 వస్తువులను తప్పించినట్లు ఆయన తెలిపారు. వాటిని 18 శాతం శ్లాబ్‌లో చేర్చినట్లు ఆయన వెల్లడించారు. 18 శాతం శ్లాబ్‌లో ఉన్న 13 ఐటమ్స్‌ను 12 శాతానికి, మరో 5 ఐటమ్స్‌ను 18 నుంచి 5 శాతం శ్లాబ్‌లోకి మార్చినట్లు ఆయన తెలిపారు. 12 శాతం శ్లాబ్ నుంచి 5 శాతం శ్లాబ్‌కు 8 ఐటమ్స్, 5 శాతం శ్లాబ్‌లో ఉన్న మరో ఆరు వస్తువులపై మొత్తానికే పన్ను ఎత్తివేసినట్లు జైట్లీ తెలిపారు.